PATVIRTINTA

Kretingos lopšelio – darželio „Žilvitis“

Direktoriaus 2017 m. rugpjūčio 23 d.

Įsakymu Nr. V1-31

**KRETINGOS LOPŠELIO-DARŽELIO „ŽILVITIS“ PRIEŠMOKYKLINIO UGDYMO**

**PEDAGOGO PAREIGYBĖS APRAŠYMAS**

**I SKYRIUS**

**PAREIGYBĖS CHARAKTERISTIKA IR PASKIRTIS**

1. Priešmokyklinio ugdymo pedagogo pareiginis aprašymas reglamentuoja pedagogo, dirbančio Kretingos lopšelyje - darželyje „Žilvitis“ (toliau Lopšelyje - darželyje) priešmokyklinėje grupėje, profesinę veiklą.

2. Priešmokyklinio ugdymo pedagogo pareigybės paskirtis - ugdyti penkerių/šešerių metų vaikus pagal priešmokyklinio ugdymo programą.

3. Priešmokyklinės grupės pedagogas privalo turėti aukštąjį arba aukštesnįjį išsilavinimą, būti įgijęs ikimokyklinio amžiaus vaikų auklėtojo arba (ir) pradinių klasių mokytojo kvalifikaciją ir iki 2005 m. papildomai išklausęs priešmokyklinio ugdymo kvalifikacijos tobulinimo kursą pagal Švietimo ir mokslo ministerijos reikalavimus atitinkančias kvalifikacijos tobulinimo programas.

4. Priešmokyklinio ugdymo pedagogas dirba vadovaudamasis Lietuvos Respublikos švietimo įstatymu, Vaiko teisių konvencija, Lietuvos Respublikos Vyriausybės nutarimais, Švietimo ir mokslo ministerijos teisės aktais, reglamentuojančiais priešmokyklinio amžiaus vaikų ugdymą, Kretingos lopšelio - darželio „Žilvitis“ nuostatais, darbo tvarkos taisyklėmis bei šiuo Aprašu.

5. Priešmokyklinio ugdymo pedagogą skiria pareigoms ir iš jų atleidžia lopšelio-darželio direktorius. priešmokyklinio ugdymo pedagogas priimamas dirbti atrankos būdu (pokalbis).

6. Priešmokyklinio pedagogo veiklą koordinuoja ir prižiūri Kretingos lopšelio-darželio „Žilvitis“ direktoriaus pavaduotojas ugdymui.

7. Priešmokyklinio ugdymo pedagogas pavaldus Kretingos lopšelio-darželio „Žilvitis“ direktoriui.

**II SKYRIUS**

**SPECIALŪS REIKALVIMAI ŠIAS PAREIGAS EINANČIAM DARBUOTOJUI**

8. Šias pareigas einantis darbuotojas turi atitikti šiuos specialiuosius kvalifikacinius reikalavimus:

8.1. turėti ne žemesnį kaip aukštesnįjį išsilavinimą ar specialųjį vidurinį išsilavinimą, įgytą iki 1995 metų, būti baigus vieną iš mokytojų rengimo ikimokyklinėms įstaigoms arba edukologijos studijų krypties programų ir įgijus ikimokyklinio ugdymo auklėtojo arba (ir) pradinių klasių mokytojo kvalifikaciją;

8.2. būti išklausius priešmokyklinio ugdymo kvalifikacijos tobulinimo kursą pagal Švietimo ir mokslo ministerijos reikalavimus atitinkančias kvalifikacijos tobulinimo programas;

8.3. būti išklausius profesijai ar veiklos sričiai privalomus mokymus teisės aktų nustatyta tvarka ir turėti tai patvirtinančius dokumentus;

8.4. išmanyti priešmokyklinį ugdymą reglamentuojančius teisės aktus, pagrindinius ugdymo principus;

8.5. gebėti naudotis informacinėmis technologijomis;

8.6. gebėti savarankiškai planuoti, rengti ataskaitas, bendrauti ir bendradarbiauti, sklandžiai ir argumentuotai dėstyti mintis žodžiu ir raštu.

**III SKYRIUS**

**PRIEŠMOKYKLINIO UGDYMO PEDAGOGO FUNKCIJOS**

9. Organizuoti ir vykdyti ugdomąjį procesą atsižvelgiant į individualius vaikų ugdymosi poreikius, amžių, lopšelio-darželio ikimokyklinio ugdymo programos tikslus.

10. Sudaryti sąlygas kiekvienam vaikui augti ir tobulėti. Prireikus rengti individualias vaikų ugdymo(-si) programas.

11. Ugdyti ir /ar dalyvauti ugdymo procese.

12. Planuoti grupės ugdomąją veiklą.

13. Kurti stimuliuojančią, funkcionalią, dinamišką, psichologiškai ir fiziškai saugią ugdymo(si) aplinką ir gerą grupės mikroklimatą, reaguoti į smurtą ir patyčias.

14. Derinti tarpusavyje vaikų ugdymą, priežiūrą, globą.

15. Saugoti ir stiprinti vaikų sveikatą, garantuoti vaikų fizinį ir psichologinį saugumą grupėje, salėje, kitose įstaigos erdvėse, žaidimų aikštelėse ir kt.

16. Užtikrinti saugų ir ramų vaikų miegą.

17. Prižiūrėti vaikų maitinimo procesą grupėje, rūpintis maisto paskirstymu pagal nustatytą normą ir rūpintis kultūringu maisto pateikimu.

18. Užtikrinti prasmingą ir saugų vaikų buvimą lauke: organizuoti įvairią veiklą (ekskursijas, stebėjimus, žaidimus ir kt.), užtikrinti ramios ir aktyvios veiklos kaitą, nuolatos stebėti žaidžiančius/veikiančius vaikus.

19. Sistemingai stebėti ir vertinti vaiko daromą pažangą, įvairiais būdais fiksuoti vaiko pasiekimus, apie vaikų pasiekimus informuoti tėvus (globėjus).

20. Teikti informaciją, pagal kompetenciją konsultuoti tėvus (globėjus), kitus įstaigoje dirbančius specialistus ikimokyklinio amžiaus vaikų ugdymo klausimais.

21. Bendradarbiauti su kitais grupėje, įstaigoje dirbančiais specialistais (meninio ugdymo pedagogu, logopedu ir kt.) vaikų ugdymo klausimais.

22. Bendradarbiauti su vaiko šeima, skatinti tėvus (globėjus, rūpintojus) dalyvauti grupės veikloje, derinti šeimos ir lopšelio-darželio interesus, didinti vaiko kokybiško ugdymo(-si) galimybes.

23. Dalyvauti bendruose lopšelio-darželio veiklose: posėdžiuose, pasitarimuose, lopšelio-darželio ikimokyklinio ugdymo programos rengime, veiklos įsivertinime ir kt.

24. Inicijuoti ir/ar dalyvauti bendruose lopšelio-darželio renginiuose, projektuose ir kitose veiklose.

25. Prižiūrėti grupės lauko žaidimų aikštelę, rūpintis lauko priemonių tvarkingumu ir saugumu. Rūpintis grupėje esančių žaislų ir ugdymo priemonių tvarka, švara ir saugumu.

26. Priimti vaiką į grupę ir išleisti į namus tik su tėvais (globėjais), kitais suaugusiais asmenimis, turinčiais raštišką tėvų (globėjų) leidimą/prašymą.

27. Vykdyti grupės vaikų lankomumo apskaitą, tvarkyti vaikų lankomumo tabelį, rūpintis dokumentais, kuriais vadovaujantis taikomos lengvatos už teikiamą neformalųjį švietimą. Žinoti vaiko neatvykimo į lopšelį-darželį priežastis.

28. Puoselėti vidinę ir išorinę lopšelio-darželio aplinką, rūpintis jos įvaizdžiu bei kultūros formavimu.

29. Nuolat tobulinti savo kvalifikaciją.

30. Tvarkyti savo pedagoginės veiklos dokumentus, laiku pildyti dokumentaciją.

31. Vykdyti lopšelio-darželio direktoriaus teisėtus vienkartinio pobūdžio pavedimus.

**IV SKYRIUS**

**ŠIAS PAREIGAS EINANČIO DARBUOTOJO ATSAKOMYBĖ**

32. Priešmokyklinio ugdymo pedagogas atsako už:

32.1. vaikų saugumą;

32.2. savo darbo kokybę ir tinkamą pareigybės aprašyme nustatytų funkcijų vykdymą;

32.3. turimos informacijos konfidencialumą, korektišką gautų duomenų panaudojimą;

32.4. lopšelio-darželio vidaus tvarkos, darbų saugos, priešgaisrinės saugos, higienos reikalavimų vykdymą, darbuotojų etikos kodekso reikalavimų laikymąsi.

33. Priešmokyklinio ugdymo pedagogas už savo pareigų nevykdymą ar netinkamą vykdymą atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUSIPAŽINAU IR SUTINKU:

....................................

(parašas)

......................................................

(vardas, pavardė)

........................

(data)